รองนายกรัฐมนตรีและรัฐมนตรีว่าการกระทรวงกลาโหม เตรียมลงพื้นที่ติดตามสถานการณ์ระเบิดจังหวัดสตูลบ่ายนี้
รองนายกรัฐมนตรีและรัฐมนตรีว่าการกระทรวงกลาโหมเตรียมลงพื้นที่ติดตามสถานการณ์ระเบิดจังหวัดสตูลบ่ายนี้ ด้านเจ้าหน้าที่ทหารและตำรวจตั้งด่านตรวจเข้มหวั่นส่งผลเสียด้านเศรษฐกิจจากการท่องเที่ยว  บรรยากาศพี่น้องประชาชนในจังหวัดสตูล หลังเกิดเหตุการณ์ระเบิดหลายจุดในพื้นที่เมื่อเช้าวันนี้ (11 มี.ค. 62) พี่น้องประชาชนยังคงใช้ชีวิตตามปกติ แต่ระมัดระวังตัวมากขึ้นพร้อมทั้งยังช่วยสอดส่องดูแลความผิดปกติในพื้นที่ โดยตำรวจภูธรจังหวัดสตูลสนธิกำลังทหารค่ายสมันตรัฐบุรินทร์ ร.5 พัน 2 ตั้งด่านตรวจความเรียบร้อยของพี่น้องประชาชนสัญจรไปมาบนท้องถนน บริเวณหน้าร้านค้าเบ็ดเตล็ดขนาดใหญ่ที่ตำบลคลองขุด อำเภอเมืองสตูล ซึ่งเกิดเหตุระเบิดเป็นจุดที่ 3 เมื่อวานนี้ (10 มี.ค. 62) ส่วนจุดตรวจความมั่นคงทุ่งนุ้ยจังหวัดสตูล ซึ่งเป็นรอยต่อระหว่างจังหวัดสตูลและจังหวัดสงขลา มีเจ้าหน้าที่ทหารและตำรวจตรวจเข้มทั้งฝั่งขาเข้าและฝั่งขาออกจากจังหวัดสตูลไปจังหวัดสงขลา ซึ่งเป็นหนึ่งในนโยบายของพลโทพรศักดิ์ พูลสวัสดิ์ แม่ทัพภาคที่ 4 และนายจารุวัฒน์ เกลี้ยงเกลา ผู้ว่าราชการจังหวัดสตูล เรื่องการตรวจสอบเข้มงวดบุคคลเข้าออกภายในจังหวัดสตูลและเฝ้าระวังสิ่งผิดปกติเพื่อไม่ให้เกิดเหตุซ้ำ    ด้าน นายธานี หะยีมะสาและ นายอำเภอละงู เปิดเผยว่า พื้นที่อำเภอละงูถือเป็นอีกหนึ่งแห่งที่ต้องมีการเฝ้าระวัง เนื่องจากเป็นพื้นที่ที่มีสถานที่ท่องเที่ยวสร้างรายได้จำนวนมากให้กับจังหวัด โดยทางอำเภอได้สั่งการให้ฝ่ายที่เกี่ยวข้อง ทั้ง ปลัดตำบล , อส. และชุด ชรบ. เข้มงวดเรื่องการเฝ้าระวังไม่ให้เกิดเหตุในพื้นที่โดยมีการตั้งจุดตรวจที่บริเวณจุดชมวิวปากบารา หรือลาน 18 ล้าน มีกำลังปฏิบัติหน้าที่รวม 25 นาย ทุกวัน และได้จัดชุดเคลื่อนที่เร็วร่วมตระเวนตรวจสอบความเรียบร้อยในชุมชน หมู่บ้าน ท่าเทียบเรือเพื่อความปลอดภัยสูงสุดของประชาชนและนักท่องเที่ยว หวั่นสร้างความเสียหายด้านเศรษฐกิจภาพรวมของจังหวัด    ทั้งนี้ มีรายงานข่าวว่าในช่วงเวลาประมาณ 15.00 น. พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เตรียมลงพื้นที่จังหวัดสตูล เพื่อมอบนโยบายด้านความมั่นคงพร้อมประชุมตำรวจ ทหารในพื้นที่เพื่อประเมินสถานการณ์ที่เกิดขึ้น ที่อาคารเฉลิมพระเกียรติ 80 พรรษา ศาลากลางจังหวัดสตูล